दरअसल अपराधियों ने 6 व 7 दिसंबर को राजीव भारती से रंगदारी मांगी थी। नहीं देने पर जान से मारने की धमकी दी थी। आक्रोशित व्यापारियों ने इस घटना के विरोध में बिहटा बाजार बंद कर दिया। दुकान में लगे सीसीटीवी कैमरे में गोलीबारी करने वाले अपराधियों की तस्वीर कैद हो गई। फुटेज में दो नकाबपोश अपराधी दुकान के पास फायरिंग करते दिखे हैं। गोली चलाने वाला अमित और उसका गुर्गा बताया जाता है। सूचना मिलने के बाद पटना वेस्ट एसपी रवींद्र कुमार, दानापुर एएसपी राजेश कुमार के साथ ही बिहटा, मनेर, खगौल, नेउरा ओपी, बिक्रम, फुलवारीशरीफ समेत कई थानों की पुलिस मौके पर पहुंच गई। पुलिस ने घटनास्थल से तीन जिंदा कारतूस और तीन खोखा बरामद किया है। देर शाम एसएसपी मनु महाराज ने बिहटा थानेदार राघव दयाल को इसलिए सस्पेंड कर दिया कि उन्होंने रंगदारी मांगने वाले पर कार्रवाई नहीं की। कदमकुआं के थानेदार रंजीत सिंह को बिहटा का नया थानेदार बनाया गया है।